በቀን ከ10 ሺ በላይ የኮሮና ቫይረስ ተጠርጣሪዎች መመርመር እንደሚያስፈልግ ተገለጸ
 አዲስ አበባ፦ ኢትዮጵያ ካላት የህዝብ ቁጥር አንጻር በአሁኑ ወቅት በቀን እስከ 10 ሺ የኮሮና ቫይረስ ተጠርጣሪዎችን መመርመር እንደሚያስፈልግ የኮሮና ቫይረስ አማካሪ ምክር ቤት ሊቀመንበርና የኢትዮጵያ ህክምና ማህበር ፕሬዚዳንት ገለጹ፡፡ 
ፕሬዚዳንቱ ዶክተር ተግባር ይግዛው ለአዲስ ዘመን ጋዜጣ እንደተናገሩት፤ የላብራቶሪ ምርመራ ከተጀመረበት ጊዜ አንስቶ ምርመራ የተደረገላቸው ሰዎች ቁጥር ቢጨምርም ከሕዝቡ ቁጥር ከፍተኛነትና በሌሎች የአፍሪካ አገሮች ለምርመራ ከተሰጠው ትኩረት ጋር ሲነጻጸር ምርመራ የተደረገላቸው ሰዎች ቁጥር በሚጠበቀው ደረጃ ላይ አልደረሰም፡፡ በቀን ቢያንስ እስከ 10 ሺ ለሚደርሱ ሰዎች ምርመራ ማድረግ ያስፈልጋል፡፡ 
እንደ ፕሬዚዳንቱ ገለጻ የህዝብ ቁጥሯ 59 ሚሊየን የሚገመተው ደቡብ አፍሪካ እስከአሁን 200 ሺ የሚጠጉ ሰዎችን መርምራለች ፤ የህዝብ ቁጥሯ 30 ሚሊየን የሚገመተው ጋናም በተመሳሳይ 100 ሺ ለሚጠጉ ሰዎች
 ምርመራ ያደረገች ሲሆን፤ ከእነዚህ አገራት አንጻር በኢትዮጵያ እየተደረገ ያለው የምርመራ ሂደት አጥጋቢ አይደለም፡፡ 
ፕሬዚዳንቱ የበሽታው ስርጭት ከፍተኛ ወይም ዝቅተኛ ነው ማለት የሚቻለው ብዙ ሰው ከተመረመረ በኋላ መሆኑን ገልጸው፤ በአሁኑ ወቅት የተመርማሪዎች ቁጥር 17 ሺ የሚደርስ በመሆኑ አገሪቱ ካላት የህዝብ ብዛት አንጻር በቂ የላብራቶሪ ምርመራ እየተደረገ ባለመሆኑ ለጤና ሚኒስቴርና ለህብረተሰብ ጤና ኢንስቲትዩት በተደጋጋሚ ማሳሰባቸውን ተናግረዋል፡፡ 
ፕሬዚዳንቱ የተመርማሪዎችን ቁጥር በአጭር ጊዜ ውስጥ በቀን አምስት ሺ ከዚያም አስር ሺ ለማድረስ የምርመራ ሂደቱን በስፋት ማከናወን እንደሚያስፈልግ አሳስበዋል፡፡ 
ቫይረሱ ወደ ኢትዮጵያ ሲገባ አዲስ አበባ ላይ የምርመራ ላቦራቶሪ እንዳልነበር የጠቀሱት ፕሬዚዳንቱ ፤ በአሁኑ ወቅት አዲስ አበባን ጨምሮ በክልል ዩኒቨርሲቲ ሆስፒታሎች ውስጥ ምርመራ በማስጀመር ቁጥሩ ከ 20 በላይ መድረሱን፤ በቅርቡም ወደ 30 ከፍ እንደሚል ጠቁመዋል፡፡
አዲስ ዘመን ሚያዝያ 28/2012
እጸገነት አክሊሉ